Hildur Oddsdóttir hefur síðustu jól haft milligöngu um skógjafir handa börnum . Í fyrra og í ár hefur hún jafnframt hjálpað foreldrum við að láta jólagjafaóskir barna rætast með því að auglýsa eftir aðstoð á Facebook . Hildur hefur sjálf glímt við fátækt og þekkir hin þungu spor . „ Ég fæ aðstoð með alls konar hluti allt árið en sjálf get ég ekki gefið peninga . Þetta er mín leið til að gefa til baka . “ Þetta segir Hildur Oddsdóttir , sem heldur úti Facebook-síðunni Jólasveinahjálparkokkar . Síðustu fjögur ár hefur Hildur , í gegnum síðuna , haft milligöngu á milli þeirra sem þurfa aðstoð með skógjafir og þeirra sem vilja aðstoða . Átakið hefur gengið vel , svo vel raunar , að í fyrra og í ár hefur Hildur sömuleiðis tekið við óskum um jólagjafir til handa börnum foreldra sem hafa lítið á milli handanna . Og hér er „ ósk “ lykilorðið . Það sem Hildur vildi gera var að freista þess að börnin fengju ekki bara einhverja gjöf , heldur þá gjöf sem þau óskuðu sér . Hildur hefur sjálf glímt við fátækt og verið ófeimin við að segja frá baráttu sinni í fjölmiðlum . „ Ég man þetta bara sjálf ; á hverju ári óskaði eldri strákurinn eftir einhverju í jólagjöf og maður gat kannski ekki orðið við óskinni , “ útskýrir Hildur . En eins mikið og foreldrar vilja verða við óskum barnsins þá eru skrefin sem þarf að stíga til að leita aðstoðar þung . „ Margir sem leita til mín finna fyrir skömm og vanlíðan . Vilja ekki koma fram undir nafni vegna fjölskyldu og vina . Sumt er ofboðslega falið ; fólk vill ekki láta aðra vita hver staðan er . “ Að sögn Hildar er í sumum tilvikum um að ræða fólk sem á nána að en vill hreinlega ekki biðja um aðstoð vegna skammar eða ótta við fordóma . „ Það er gaman að sjá foreldra ganga í burtu og geta gefið börnunum sínum það sem þau óska sér en þetta eru þung spor og erfitt fyrir marga að koma . “ Á þessu ári hafa 97 börn fengið skógjafir í gegnum Hildi og 27 börn óskajólagjöfina . Þá gat hún einnig , þökk sé rausnarlegum einstaklingum , látið 20 viðbótargjafir renna til Hjálpræðishersins . Hildur segir hópinn sem leitar til hennar fjölbreyttan . Í honum er að finna atvinnulausa og öryrkja en líka fólk sem er á vinnumarkaði og hefur tekjur en nær ekki endum saman , jafnvel háskólamenntað fólk . Hildur segir tekjurnar og bæturnar oft duga skammt þegar fólk er t.d. á leigumarkaði með mörg börn í heimili , ekki síst um jólin , þegar væntingar vakna og útgjöldin aukast . Þá séu þó nokkrir sem séu á þeim stað að vera yfir tekjuviðmiðum hjálparsamtaka en eiga ekki fyrir hlutum á borð við gjafir . „ Þegar þú ert aðeins yfir viðmiðunum er rosalega sárt að labba tómhentur í burtu . En það er líka svo rosalega gott þegar fólk getur staðið saman í þessu , “ segir Hildur . Hún segir það gífurlega gefandi að vera í þeirri stöðu að geta haft milligöngu um að hjálpa fólki en gleðin sé þó tregablandin . „ Þegar einstaklingar koma að sækja gjafir til mín þá er mikil gleði en það er líka sorg ; fólk grætur úr gleði en þetta er erfitt líka . Það er gaman að sjá foreldra ganga í burtu og geta gefið börnunum sínum það sem þau óska sér en þetta eru þung spor og erfitt fyrir marga að koma . “ Hildur segir þó tvímælalaust hafa hjálpað að hún hafi sjálf staðið í sömu sporum og sé opin með það . „ Ég er búin að fá fullt af faðmlögum bara fyrir skilninginn , “ útskýrir hún . „ Ég hef sagt við marga að ég viti hversu erfitt það sé að biðja um þessa aðstoð , ég þekki alveg þessa hlekki . Mér leið lengi eins og Dalton-bræðrum með kúluna í eftirdragi . Í dag er ég rosalega þakklát fyrir allt sem ég fæ . “ Jólin eru mörgum erfið . Fólk er líka fátækt hina 11 mánuðina „ Við höfum oft talað um þetta ; þetta er allt árið . Desember er þungur en fólk er að púsla til að reyna að framfleyta sér alla mánuði ársins , “ svarar Hildur , um það hvort fátækir „ gleymist “ utan jólanna . Sjálf starfar hún með Pepp Ísland , samtökum fólks í fátækt , sem berjast fyrir fátæka og því að gera fátækt sýnilega . Samtökin standa fyrir reglulegum fundum þar sem fólk kemur saman og deilir reynslu sinni og á fundunum er jafnan sett upp svokallað „ gefins borð “ þar sem hægt er að nálgast brauð , grænmeti og tilfallandi . Fjöldi sækir fundina . Til stóð að gera jólahlé á fundunum en viðtal við Ástu Þórdísi Skjalddal Guðjónsdóttur , formann Pepp Ísland , 15. desember síðastliðinn vakti mikla athygli . „ Þetta er afskaplega erfiður tími , það er gleði og hátíðleiki í samfélaginu og þér finnst þú ekki vera hluti af því þar sem þú hefur ekki sömu tækifæri og aðrir að bjóða börnunum þínum upp á hluti og skemmtanir , “ sagði Ásta í samtali við Stöð 2 . Hún sagði þvottaefni og dömubindi vera meðal þeirra vara sem fátækir ættu erfitt með að útvega sér um jólin . „ Við fengum svakaleg viðbrögð í kjölfar viðtalsins , “ segir Hildur . Svo mikil að forsvarsmenn Pepp sáu ekki annað í stöðunni en að halda úthlutun fyrir jól á öllum þeim varningi sem þeim barst . „ Það komu yfir 50 manns , “ segir Hildur . Þetta hafi verið sannakallaður gleðifundur . „ Það er svo mikil gleði að geta staðið saman og hjálpað þeim sem eru í sömu sporum . “